Sakalinya sampai ulun sudah baanakan bujang, kisah Si Palui tatap ada di kuran Banjarmasin Post. Amun bahari kisah nitu kawa dibaca di kuran nitu haja. Wahini bah, jangan dikisah lagi, sudah ada nang kawa dibaca di hape kita. Jar urang tu, virsi online. Han, canggih babanaran!
Di Instagram gin ada jua sakalinya, tapi kisah bagambar alias komik.
Hau, kaya apa tadih amun handak mambaca nang virsi online? Nah, ambil dulu hape pian nang android lah, nang bamerek ‘buah apel bakas diigut’ bisa jua. Ingatakan jua, harus kawa tasambung ka internet, hehehe. Sudah? Sudah? Sudah? Amun sudah, nah buka haja ‘google’ mbah tu katik ‘kisah si palui’. Tatamu tu kaina.
Cuntuh lah, sabuting nah ulun ambil dari situs http://banjarmasin.tribunnews.com/2018/04/25/si-palui-manyasahi-pesawat
Akhirnya Palui jadi maantar urang nitu ka bandara. Entah kenapakah, karana ban mutur nitu ampat bigi, ada sabuting miris manggasut pas di burung lapas subalah Binuang situ.
”Nah ban balakang kimpis iya am?” Palui pucat.
“Aduuh Lui, maka kami handak lakas, suasananya sunyi banar, malam kadap lagi nah,” ujar Garbus manggarunum.
“Ban sirap kada mambawa maklum kada biasa lagi kamirisan ban pang salama ni,” ujar Palui pina pusang.
“Inya kami balima Lui ai, panarbangan jam lima subuh, bila lewat pada nitu tiket kami hangus, tabakar,” sungut panumpang lainnya.
“Astagfirullah hal azim, kada sanggup lagi aku nah, jadi supir travel manyasahi pesawat nang handak tarabang, panumpang komplin minta ganti harga tiket urang balima kali 600 ribu, ubui,” Palui pucat muhanya.
Dalam kisah Si Palui, biasanya dikisahakan kisah sahari-hari dalam kahidupan Si Palui – nang tantunya kada hidup saurangan. Biasanya dikisahakan Palui ni sudah babini. Kakawanannya ada nang bangaran Garbus wan Tulamak.
Jadi, amun bisian kawan nang kada tapi bisa Bahasa Banjar, bagus banar kisah lucu Si Palui ini dijadiakan bacaan gasan kawan pian nitu. Suruh baca basuara, sekira tabiasa maucapakan kalimat-kalimat dalam Bahasa Banjar. Jadi sabujurnya, kisah handap babahasa Banjar nang mangisahakan Si Palui ini sabujurnya kada gasan balulucuan haja tapi jua kawa sabagai ‘alat’ gasan balajar Bahasa Banjar.
Nah, amun buhan pian pang rancaklah membaca kisah si Palui ni?
Kontributor : Mia Yunita (https://www.ummvc.com/)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zho_Hans